ચબરાક પૌત્રી ગૂગલની મદદથી એ લાહૌરનો બગીચો, એની સામે આવેલી ‘ ઝઝરિયા ‘ વેંચતી મિઠાઈની દુકાન ‘ ફઝલ સ્વીટ માર્ટ ‘ શોધી કાઢે છે અને પોતાના દાદાની જેમ જ જૂની જણસો શોધતા યુસુફના પૌત્રનો સંપર્ક કરે છે અને એના અને પોતાના દાદાની પુરાણી દોસ્તીની વાત કરે છે. યુસુફનો પૌત્ર બન્ને દાદાઓની તરસ પિછાણી, વીઝા – મુસાફરીની બધી ઔપચારિકતાઓ પતાવી, દાદાને દિલ્હી રવાના કરે છે. બન્ને મિત્રો યોગાનુયોગ બલદેવના જન્મદિવસે જ ભેગા થાય છે. એમનું સુભગ પુનર્મિલન આપણા સૌની આંખ અને હૃદય ભીના કરે છે. માત્ર ત્રણ મિનિટની આ ફિલ્મ એટલા સમયમાં આખી દાસ્તાન બયાન કરે છે અને ભાવકોને ભીતર સુધી તરબતર પણ કરે છે.